Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony (tlač 1202).

Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
       
Všeobecne

Predmetom návrhu zákona v záujme konsolidácie verejných výdavkov v návrhu rozpočtu verejnej správy na roky 2015 až 2017 a s ohľadom na uplatnenie ústavného zákona č. 493/2011 Z. z. o rozpočtovej zodpovednosti je v roku 2015 ponechanie platov a paušálnych náhrad niektorých ústavných činiteľov Slovenskej republiky odmeňovaných podľa zákona č. 120/1993 Z. z. na rovnakej úrovni ako im patrili v roku 2014, teda v sume určenej v roku 2011 s výnimkou sudcov Ústavného súdu Slovenskej republiky a sudcov, u ktorých plat vychádza z úrovne určenej v roku 2012.

Obdobne sa navrhuje nezvyšovať platy v roku 2015 ani tým verejným funkcionárom, ktorých plat je naviazaný na plat poslanca Národnej rady Slovenskej republiky a ktorý sa navrhuje tiež ponechať na úrovni určenej v roku 2011.

Návrhom zákona sa zároveň navrhuje zvýšiť plat predsedu Súdnej rady Slovenskej republiky (ďalej len „súdna rada“) z úrovne platu vo výške poslanca Národnej rady Slovenskej republiky na úroveň 1,5 násobok platu poslanca Národnej rady Slovenskej republiky. Taktiež sa navrhuje ustanoviť právo bezplatného užívania primerane vybaveného bytu pre predsedu súdnej rady, ak má trvalý pobyt mimo sídla súdnej rady, právo na bezplatne používanie služobného motorového vozidla a právo na bezplatné používanie účastníckej telefónnej stanice

Stanovisko

Predloženým poslaneckým návrhom sa navrhuje poslancom Národnej rady Slovenskej republiky, prezidentovi Slovenskej republiky, členom vlády Slovenskej republiky, predsedovi a podpredsedovi Najvyššieho kontrolného úradu Slovenskej republiky, generálnemu prokurátorovi ako aj ďalším verejným funkcionárom, ktorých plat je naviazaný na plat poslanca Národnej rady Slovenskej republiky, určiť plat na rok 2015 v rovnakej sume, v akej ho poberali v roku 2014, teda vo výške určenej v roku 2011. Paušálne náhrady pre rok 2015 sa navrhuje ustanoviť vo výške určenej pre rok 2011. Súčasne sa sudcom navrhuje určiť priemerný plat a sudcom Ústavného súdu Slovenskej republiky plat pre rok 2015 rovnaký, ako poberali v roku 2014, a to vo výške určenej v roku 2012.

Uvádzame, že ide o obdobný mechanizmus „zmrazenia“ platov ústavných činiteľov a ďalších verejných funkcionárov v záujme úspory výdavkov zo štátneho rozpočtu, aký bol použitý na úpravu platov v rokoch 2012, 2013 a 2014.

V súvislosti s konštituovaním novej ústavnej funkcie predsedu súdnej rady oddelenej od funkcie predsedu Najvyššieho súdu Slovenskej republiky sa predsedovi súdnej rady navrhuje určiť plat vo výške 1,5 násobku platu poslanca Národnej rady Slovenskej republiky určeného pre rok 2015, a príplatok určený uznesením súdnej rady. Súčasne sa upravujú náhrady nákladov a hmotné výhody v súvislosti s výkonom funkcie predsedu súdnej rady analogicky ako u predsedu Najvyššieho súdu Slovenskej republiky.

Z hľadiska legislatívno-technických nedostatkov je potrebné úvodné vety jednotlivých novelizačných článkov zosúladiť s legislatívnymi pravidlami.

Ministerstvo práce, sociálnych vecí a rodiny Slovenskej republiky prerokovalo svoje stanovisko k návrhu zákona v pripomienkovom  konaní uskutočnenom od 4. novembra 2014 do 12. novembra 2014 prostredníctvom portálu právnych predpisov s ministerstvami a Úradom vlády Slovenskej republiky. V rámci pripomienkového konania boli uplatnené tieto pripomienky:

Ministerstvo financií Slovenskej republiky upozornilo na to, že vzhľadom na niektoré novonavrhované ustanovenia (napr. mesačný príplatok predsedovi súdnej rady, bezplatné užívanie bytu, motorového vozidla, telefónnej stanice pre predsedu súdnej rady a pod.) možno predpokladať aj negatívny vplyv na rozpočet verejnej správy. Je preto potrebné podľa § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov uviesť všetky predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce rozpočtové roky. Spolu s tým musí byť uvedený aj návrh na úhradu zvýšených výdavkov.

Ministerstvo spravodlivosti Slovenskej republiky s prihliadnutím na doterajšiu rozhodovaciu činnosť Ústavného súdu Slovenskej republiky upozornilo na možný nesúlad návrhu na „zmrazenie“ platov sudcov s Ústavou Slovenskej republiky. Ústavný súd Slovenskej republiky judikoval, že Ústava Slovenskej republiky nevylučuje prepojenie platových pomerov sudcov so stavom ekonomiky. Ústavný súd poukazuje na skutočnosť, že legitímnym dôvodom umožňujúcim prijímanie opatrení negatívne ovplyvňujúcich platy sudcov sú existujúci stav a potreby ekonomiky štátu, za jeho prirodzenú a nevyhnutnú súčasť preto treba považovať nielen jeho dočasnosť, ale aj primeranosť (proporcionalitu) za účelom dosiahnutia takého ekonomického cieľa, ktorý sa jeho prijatím sledoval. Z uvedeného dôvodu by sa neprimeraná doba jeho uplatňovania, ako aj spôsob a rozsah opatrenia neodrážajúceho potreby ekonomiky štátu mohli dostať do nesúladu s ústavnými zásadami vlastnými právnemu štátu, akými sú zákaz svojvôle v činnosti štátnych orgánov, zásada primeranosti (proporcionality), a to tak pokiaľ ide o rozsah takýchto opatrení, ako aj o dobu nevyhnutnú pre ich legitímne použitie, zákaz diskriminácie pri ich prijímaní a uplatňovaní a pod. Ústavná zásada rovnosti zložiek štátnej moci sa nemusí premietnuť do rovnosti platových pomerov. Rozdiely v platovom ohodnotení členov jednotlivých zložiek štátnej moci, ako aj vnútri týchto zložiek neporušujú nezávislosť sudcov. V konečnom dôsledku, Ústavný súd Slovenskej republiky už rozhodol o rovnakom prípade len minulý rok a označil zmrazenie sudcovských platov za protiústavné. Dôležitým faktorom je tiež argument považujúci ekonomickú situáciu Slovenskej republiky v súčasnosti za omnoho pozitívnejšiu v porovnaní so stavom, ktorý bol v čase, keď sa sudcom platy zmrazovali. V kontexte uvedeného, ako aj s prihliadnutím na očakávaný, resp. predpokladaný vývoj ekonomiky v Slovenskej republike v nasledujúcom roku je preto potrebné zvážiť primeranosť navrhovaného zmrazenia platov sudcov.  

Záver

Na základe vyššie uvedeného Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s predloženým návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony (tlač 1202).